Moenie dat Brevis se ster ooit verdofDewald Brevis het ’n lopierekord by die o.19-Wêreldbekertoernooi laat spat. Foto: Twitter via ICC. ’n Mens moet nooit oorbeskermend wees nie, maar in Dewald Brevis se geval kan krieketliefhebbers verskoon word as hulle die jong ster in watte wil toedraai. Dalk is “ster” ’n te alledaagse woord om Brevis te beskryf – veral as jy sy vertoning by die o.19-Wêreldbekertoernooi in ag neem. Die 18-jarige kolwer, wat hulle “Baby AB” noem, het Shikhar Dawan se rekord vir die meeste lopies in die toernooi verbeter: Spogbeurte van onder meer 65, 104, 96, 97 en 138 het gesorg dat hy 506 lopies teen ’n bobaas-gemiddeld van 84,33 gemoker het. “Dewald Brevis is die naam op almal se lippe. Hy is AB de Villiers 2.0,” het Shukri Conrad (afrigter) gesê. Hokaai, stoppie lorrie – dit is nie altyd goed om sportsterre met mekaar te vergelyk nie. Boonop sal Brevis ook heel waarskynlik sy eie krieketpad wil stap, maar goeiste: Dit moet ’n hengse eer wees om met De Villiers vergelyk te word. Daar is immers ’n rits ooreenkomste tussen die twee spelers: Van hul ongelooflike houespel tot dieselfde nommer (17) op hul rûe en dieselfde skool (Afrikaanse Hoër Seunskool in Pretoria). “Ek was nog altyd mal oor die manier waarop AB gespeel het – hoe hy lopies oor die hele veld kan slaan, asook die manier waarop hy boulers aanvat en sy aggressie. Ek het al baie met hom gesels en dit is spesiaal vir my,” het Brevis gesê. O ja, net soos De Villiers is hy ook deel van die Titans-opset. Hy is juis in die Pretorianers se groep vir die komende T20-uitdaagreeks in die Oos-Kaap. Terselfdertyd laat sy kolfwerk-avonture ook die skatryk base van die Indiese Premierliga (IPL) regop sit. Hy is een van 33 Suid-Afrikaners – saam met Quinton de Kock, Faf du Plessis, Aiden Markram en Kagiso Rabada – wie se naam in die IPL-veilinghoed gegooi is. Volgens Alan Wilkins, bekende kommentator, het Brevis ’n blink toekoms: Hy kan boulaanvalle wild en wakker met sy avontuurlustige spel slaan, terwyl sy houespel vir uitstekende kykstof sorg. “Dewald Brevis is ’n formidabele krieketkrag vir Suid-Afrika en hy kan nog ver vorder,” het Wilkins gesê. Nou moet plaaslike krieketadministrateurs en -afrigters net sorg dat sy ster nooit verdof nie. Gaan koop maar solank ’n hele paar rolle watte.